Id-Deċiżjoni tal-Kummissjoni
tat-22 ta’ Ġunju 1995
li tfassal listi ta’ pajjiżi terzi li minnhom l-Istati Membri jistgħu jawtorizzaw l-importazzjoni ta’ tjur ħajjin u bajd għat-tfaqqis
(Test b’relevanza għaż-ŻEE)
(95/233/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 90/539/KEE tal-15 ta’ Ottubru 1990 dwar il-kondizzjonijiet tas-saħħa ta’ l-annimali li jirregolaw il-kummerċ intra-Komunitarju fi u l-importazzjonijiet minn pajjiżi terzi ta’ tjur u bajd tat-tfaqqis [1], kif emendata l-aħħar bl-Att tas-Sħubija ta’ l-Awstrija, il-Fillandja u l-Isvezja, u partikolarment l-Artikoli 21 u 26 miġjuba fiha,
Billi ċerti pajjiżi li tradizzjonalment ifornu lill-Istati Membri, ġew mitluba biex juru, permezz ta’ assigurazzjonijiet bil-miktub appoġġjati b’dokumenti xierqa jew bħala riżultat ta’ spezzjonijiet fuq il-post, li dawn jissodisfaw il-kriterji tal-Komunità;
Billi din id-Deċiżjoni tapplika mingħajr preġudizzju għad-Deċiżjoni tal-Kummissjoni 93/342/KEE [2], kif emendata bid-Deċiżjoni 94/438/KE [3], li tistabbilixxi l-kriterji għall-klassifikazzjoni tal-pajjiżi fejn għandhom x’jaqsmu l-influwenza tat-tjur u l-marda tan-Newcastle;
Billi f’ċerti każi jista’ jkun meħtieġ ukoll li jkunu speċifikati l-partijiet tal-pajjiżi li minnhom l-importazzjonijiet ikunu awtorizzati; billi l-awtorizzazzjoni għall-importazzjoni tista’ tiġi ristretta għal ċerti speċi jew kategoriji ta’ għasafar;
Billi din il-lista ta’ pajjiżi terzi tista’, iżda, tkun emendata fi kwalunkwe żmien biex tkun tista’ tikkunsidra t-tagħrif ġdid jew is-sitwazzjonijiet ġodda; billi t-tniżżil fil-lista ta’ kwalunkwe pajjiż għandu jiġi rivedut f’kull żmien meta tagħrif ieħor, partikolarment meta jkun jirriżulta minn spezzjonijiet fuq il-post, ikun juri li l-kondizzjonijiet fil-pajjiżi terzi konċernati x’aktarx ikunu nbidlu jew li l-informazzjoni li tkun waslet qabel ma kinitx waħda sħiħa, jew kienet ineżatta jew mhux korretta;
Billi, għalkemm il-lista ta’ pajjiżi terzi tifforma l-bażi tad-dispożizzjonijiet tal-Komunità applikabbli għall-importazzjoni minn pajjiżi terzi stabbiliti fid-Direttiva 90/539/KEE, miżuri oħra, partikolarment dawk li jikkonċernaw il-kondizzjonijiet speċifiċi tas-saħħa tal-annimali, il-pjani ta’ residwu u ċ-ċertifikazzjoni, għandhom ikunu kunsidrati biex jinkiseb avviċinar sħiħ tal-kondizzjonijiet għall-importazzjoni ta’ tjur ħajjin u bajd għat-tfaqqis;
Billi huwa ġustifikat li tiġi stabbilita lista separata ta’ pajjiżi terzi għall-importazzjoni ta’ ratites, minħabba d-differenzi bijoloġiċi bejn dawn l-għasafar u l-ispeċi l-oħra ta’ tjur; billi dawn l-għasafar hemm bżonn li jgħaddu minn kwarantina wara l-importazzjoni tagħhom;
Billi huwa wkoll meħtieġ li jkunu kkunsidrati d-dispożizzjonijiet ta’ l-Artikolu 11 tad-Direttiva 90/539/KEE u, għalhekk, li tiġi stabbilita l-lista ta’ pajjiżi li, għalkemm jipprovdu garanziji inqas stretti dwar is-saħħa ta’ l-annimali, jistgħu jkunu awtorizzati għall-importazzjoni ta’ konsenji żgħar taħt kondizzjonijiet simili għal dawk adottati għal għasafar oħra skond id-dispożizzjonijiet tad-Direttiva tal-Kunsill 92/65/KEE [4];
Billi, matul l-adozzjoni mill-Kummissjoni taċ-ċertifikazzjoni tas-saħħa ta’ l-annimali għall-importazzjoni ta’ tjur ħajjin u bajd tat-tfaqqis mill-pajjiżi speċifikati f’din il-lista, l-Istati Membri jistgħu jkomplu japplikaw, għall-importazzjoni, il-kriterji tagħhom dwar is-saħħa tal-annimali li bdew iseħħu mill-1 ta’ Jannar 1995;
Billi l-miżuri previsti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jawtorizzaw l-importazzjoni ta’ tjur ħajjin u bajd għat-tfaqqis skond il-lista tal-Anness I.
Il-lista fl-Anness I ma tapplikax għall-importazzjoni ta’ ratites jew bajd tat-tfaqqis ta’ dawn.
2. L-Istati Membri għandhom jawtorizzaw l-importazzjoni ta’ ratites u bajd tat-tfaqqis ta’ dawn skond il-lista li hemm fl-Anness II. Il-kondizzjonijiet ta’ l-importazzjoni ta’ dawn l-għasafar jew tal-bajd għandhom jinkludu kriterju għal kwarantina ta’ wara l-importazzjoni.
3. B’deroga mill-paragrafu 1 u matul l-adozzjoni tar-regoli tal-Komunità fuq il-kriterji tas-saħħa ta’ l-annimali u ċ-ċertifikazzjoni veterinarja għal dawn l-importazzjonijiet, l-Istati Membri għandhom jawtorizzaw l-importazzjoni ta’ konsenji singoli ta’ inqas minn 20 unit ta’ tjur ħajjin u bajd tat-tfaqqis skond il-lista msemmija fl-Anness III. Il-kondizzjonijiet ta’ l-importazzjoni ta’ dawn il-konsenji għandhom jinkludu kriterju għall-iżolament jew kwarantina ta’ wara l-importazzjoni.
Id-dispożizzjonijiet ta’ l-ewwel sub-paragrafu ma japplikawx għal konsenji ta’ ratites jew ta’ bajd tat-tfaqqis tagħhom.
Artikolu 2
Din id-Deċiżjoni għandha tapplika mill-1 ta’ Lulju 1995.
Artikolu 3
Dan id-Deċiżjoni hija indirizzata lill-Istati Membri.
Magħmula fi Brussel, fit-22 ta’ Ġunju 1995.